ΓΡΑΠΤΗ ΕΡΩΤΗΣΗ E-2301/97 υποβολή: Patricia McKenna (V) προς την Επιτροπή (3 Iουλίου 1997)

Θέμα: Επιδοτήσεις ΕΕ για την πυρηνική ενέργεια και των εξ απολιθωμάτων καυσίμων

Πρόσφατη έκθεση της Greenpeace αποκαλύπτει ότι η ΕΕ και οι κυβερνήσεις της Δυτικής Ευρώπης έχουν δαπανήσει από του 1992 άνω των 60 δισεκ. δολλαρίων ΗΠΑ σε επιδοτήσεις της πυρηνικής ενεργείας και της ενεργείας από εξ απολιθωμάτων καύσιμα. Το ίδιο έτος τα κράτη ΕΕ υπέγραψαν τη Διακήρυξη του Ρίο, υποσχόμενα να εργασθούν προς προστασία του κλίματος στην υφήλιο.

Εν αντιθέσει προς το ως άνω ποσό η ΕΕ έχει δαπανήσει 1,5 δισεκ. δολλάρια ΗΠΑ σε επιδοτήσεις προς ανανεώσιμες πηγές ενεργείας, ήτοι την αιολική και την ηλιακή ενέργεια.

Σύμφωνα με το Παγκόσμιο Συμβούλιο Ενεργείας περίπου 15 δισεκ. δολλάρια ΗΠΑ θα μπορούσαν να καταστήσουν τον όλο τομέα της ηλιακής ανανεώσιμης ενεργείας ανταγωνιστικό από πλευράς κόστους με τους τομείς της πυρηνικής ενεργείας και της ενεργείας από καύσιμα εξ απολιθωμάτων.

Δύναται η Επιτροπή να εκθέσει εν συντομία σε ποίες ενέργειες θα προβεί για να εξασφαλίσει ότι οι επιδοτήσεις ΕΕ ενθαρρύνουν την ανάπτυξη ανανεωσίμων μορφών ενεργείας και χρησιμεύουν για να καταργηθούν σταδιακώς βιομηχανίες που ρυπαίνουν περισσότερο ώστε να μπορέσει η ΕΕ να τηρήσει τις διεθνείς υποχρεώσεις της, όπως αυτές που ανέλαβε στο Ρίο;

Απάντηση του κ. Παπουτσή εξ ονόματος της Επιτροπής (16 Σεπτεμβρίου 1997)

Η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι οι ενισχύσεις στις οποίες αναφέρεται η έκθεση της Greenpeace έχουν πολύ διαφορετικό χαρακτήρα. Στον τομέα του άνθρακα, πρόκειται για εθνικές ενισχύσεις στην παραγωγή. Στον τομέα της πυρηνικής ενέργειας, πρόκειται για ενισχύσεις στην έρευνα, κυρίως στον τομέα της ασφάλειας. Όσον αφορά τις ανανεώσιμες πηγές ενέργειας, πρόκειται για ενισχύσεις στην έρευνα, στην ανάπτυξη και στην εμπορία των εν λόγω τύπων ενέργειας. Ως εκ τούτου, είναι δύσκολο να συγκριθούν οι διάφοροι τύποι ενισχύσεων.

Τα μέτρα που εξετάζει η Επιτροπή για την προαγωγή της διείσδυσης των ανανεώσιμων πηγών ενεργείας στην αγορά απετέλεσαν αντικείμενο της πράσινης βίβλου με τίτλο «Μια ενέργεια για το μέλλον: οι ανανεώσιμες πηγές ενεργείας» ((Εγγρ. COM(96) 576. )). Με την ολοκλήρωση του δημόσιου διαλόγου επί της πράσινης βίβλου, η Επιτροπή προβαίνει στη σύνταξη της λευκής βίβλου για το ίδιο θέμα, η οποία θα διαλαμβάνει πολιτικά και χρηματοδοτικά μέτρα για την προώθηση των ανανεώσιμων πηγών ενεργείας, των οποίων η συμβολή στον ενεργειακό εφοδιασμό θα μπορούσε να περάσει από το σημερινό 6%, στο 12% το έτος 2010.

Εξάλλου, η Επιτροπή υπέβαλε, τον Απρίλιο του 1997, πρόταση για την προώθηση και ανάπτυξη δράσεων οι οποίες σήμερα χρηματοδοτούνται στο πλαίσιο του προγράμματος Altener ((Εγγρ. COM(97) 87 τελικό. )) το οποίο είναι ειδικά αφιερωμένο στην διευκόλυνση της διείσδυσης των ανανεώσιμων πηγών ενεργείας στην αγορά. Η Κοινότητα συμβάλλει επίσης σε ενισχύσεις στην έρευνα και τεχνολογική ανάπτυξη στον τομέα των ανανεώσιμων πηγών ενεργείας.

Σημειωτέον επίσης ότι, στο πλαίσιο των διεθνών υποχρεώσεων της Κοινότητας, όπως αυτών που ανελήφθησαν στο Ρίο, η προαγωγή των ανανεώσιμων πηγών ενεργείας, καθώς και άλλα μέτρα που αποβλέπουν στον ουσιαστικό περιορισμό των εκπομπών CO2, διαδραματίζουν σημαντικότατο ρόλο.